Document ID: /roh_data/filtered/fineweb-2-filterrobots_roh.jsonl.gz/29511

Corvs gronds èn multifars e ferm derasads en noss conturns. Ils utschels han in tscharvè ferm sviluppà e lur vita sociala cumplexa regorda al caracter da nus umans. En ses cudesch documentescha Heinrich Haller il grond utschè nair e dat in’invista en il fenomen da la vita dal corv grond.
«Corvun e Trabea»
Il 2015 èsi reussì al biolog da Zernez da stgaffir ina relaziun da confidenza cun in pèr da corvs gronds. El ha numnà els Corvun e Trabea.
Grazia ad els ha Haller pudì observar la vita dals dus utschels durant plirs onns. Il resultat da quellas observaziuns è in cudesch illustrà cun maletgs commovents ed ina preschentaziun d’in animal intelligent sin passa 200 paginas.